text: Fødevareminister undrer sig over landmænd
  31 august 2012 kl. 15.10
  800 sønderjyske landmænd har sagt nej til at mødes med fødevareminister Mette Gjerskov på et stormøde i Aabenraa på torsdag. Det undrer ministeren.
  Mette Gjerskov undrer sig over, hvorfor landmændene ikke vil mødes med hende og snakke randzoner.
  Landmændene mener, at hun ikke lytter til dem.
  - Jeg ved godt, at randzonerne ikke er landbrugets kop te, men der er også en dag efter på lørdag. Og i en tid, hvor mange landmænd er fortørnede over randzonerne, havde jeg glædet mig til at komme til Sønderjylland og tale med dem om deres frustrationer. Visse dele af landbruget bør tænke over, om de fremover vil dialogen og demokratiets vej, eller om de vil melde sig helt ud. Uden dialog, og i visse tilfælde direkte opfordring til at bryde landets love, hvordan vil de så få indflydelse, siger Mette Gjerskov ifølge Landbrugs Avisen.
  